તૈયાર કોન્ક્રીટ વેચતી યુરોપની અગ્રણી કંપની રેડીમિક્સની એન્યુઅલ જનરલ મીટીંગ હતી. ભરપૂર નફો કરી રહેલી કંપનીના શેરધારકો ખુશ હતા. ગયા વર્ષની સફળતાની વાતો થઇ ગઇ હતી, લંચ પતી ગયું હતું, મીટીંગનો ઉત્તરાર્ધ ચાલી રહ્યો હતો. આવતા વર્ષનાં આયોજનોની પણ વાતો થઇ ગઇ હતી. શ્રોતાગણને પ્રશ્નો પૂછવા આમંત્રણ અપાયું. સહુથી પહેલો હાથ ઊંચો થયો આગળ જ બેઠેલી એક મહિલાનો. એને કોર્ડલેસ માઇક આપવામાં આવ્યું. મહિલાએ કહ્યું “આઇ એમ સિન્થિયા બાર્લો. એલેક્સા મેકવીટીઝ મધર.” આટલું જ કહ્યું હતું અને શ્રોતાગણમાં નિરવતા છવાઇ ગઇ. સ્ટેજ પર બેઠેલા બોર્ડ ઓફ ડીરેક્ટર્સના સભ્યો સ્તબ્ધ થઇ ગયા. કોઇને પણ શું કહેવું એ ના સૂઝ્યું.